આ યુદ્ધ પાકિસ્તાન સામેનું સંપૂર્ણ કક્ષાનું ભલે હોવાની સંભાવના અત્યંત નહિવત્ છે, પરંતુ આતંકવાદી ઓછાયામાંથી કાશ્મીરને મુક્ત કરવા હવે કેન્દ્ર સરકાર કડક હાથે કામ લેશે તે દીવા જેવી સ્પષ્ટ વાત છે. કાશ્મીરની પરિસ્થિતિ થાળે પાડવી તે દેશ માટે આમ પણ ટોચની પ્રાથમિકતા બની ચૂકી છે અને કરોડો- અબજો રૃપિયા ખર્ચાયા કરતા હોવા છતાં સિત્તેર સિત્તેર વર્ષોથી કાશ્મીરનો પ્રશ્ન ભારત માટે માથાનો દુઃખાવો બની ગયો છે. કાશ્મીરની પ્રજાનો ભારતપ્રેમ સૈફુદ્દીન સૌઝ જેવા નેતાઓના નિવેદનોમાં સમજાય છે. જમ્મુ, લડાખ અને કાશ્મીરના ખીણપ્રદેશની આંત્રિક સ્થિતિ ભિન્ન છે. આતંકવાદીઓ કોણ અને કાશ્મીરી પ્રજા કોણ?નો ભેદ સમજવા આપણા જવાનોએ બલિદાન આપવા પડે છે! રાજકીય સમીકરણોએ થાગડ-થીગડની સ્થિતિને પણ વકરાવી દીધી છે. રાજ્યમાં પીડીપી, નેશનલ કોન્ફરન્સ, કોંગ્રેસ અને ભાજપ વચ્ચે ક્યાંય એક મુદ્દે એકસૂત્રતા નથી. સામાજિકપ્રવૃત્તિઓ, સ્વૈચ્છિક સંગઠનોની પ્રવૃત્તિઓ ઠપ થઈ ગઈ છે. ચારે બાજુ ભય, શંકા-કુશંકા, નફરત અને ધર્મઝનૂનનાં વાતાવરણની અનુભૂતિ થઈ રહી છે.